P9_TA(2022)0045

Ενδυνάμωση της ευρωπαϊκής νεολαίας: απασχόληση και κοινωνική ανάκαμψη μετά την πανδημία

Ψήφισμα του Ευρωπαϊκού Κοινοβουλίου της 17ης Φεβρουαρίου 2022 σχετικά με την ενδυνάμωση της ευρωπαϊκής νεολαίας: απασχόληση και κοινωνική ανάκαμψη μετά την πανδημία (2021/2952(RSP))

(2022/C 342/18)

Το Ευρωπαϊκό Κοινοβούλιο,

— έχοντας υπόψη τα άρθρα 2, 3 και 5 παράγραφος 3 της Συνθήκης για την Ευρωπαϊκή Ένωση,

— έχοντας υπόψη το άρθρο 166 της Συνθήκης για τη λειτουργία της Ευρωπαϊκής Ένωσης,

— έχοντας υπόψη τα άρθρα 14, 15, 32 και 34 του Χάρτη των Θεμελιωδών Δικαιωμάτων της Ευρωπαϊκής Ένωσης,

— έχοντας υπόψη τον ευρωπαϊκό πυλώνα κοινωνικών δικαιωμάτων, ιδίως τις αρχές 1, 3 και 4,

— έχοντας υπόψη τη Σύμβαση των Ηνωμένων Εθνών για τα δικαιώματα των ατόμων με αναπηρία και την έναρξη ισχύος της στις 21 Ιανουαρίου 2011, σύμφωνα με την απόφαση 2010/48/ΕΚ του Συμβουλίου, της 26ης Νοεμβρίου 2009, σχετικά με τη σύναψη, από την Ευρωπαϊκή Κοινότητα, της Σύμβασης των Ηνωμένων Εθνών για τα δικαιώματα των ατόμων με αναπηρία, η οποία υπεγράφη και κυρώθηκε από την ΕΕ και όλα τα κράτη μέλη της (1), και ιδίως το άρθρο 27 για την εργασία και την απασχόληση,

— έχοντας υπόψη το ψήφισμά του της 17ης Απριλίου 2020 σχετικά με τη συντονισμένη δράση της ΕΕ για την καταπολέμηση της πανδημίας COVID-19 και των συνεπειών της (2),

— έχοντας υπόψη το ψήφισμά του της 8ης Οκτωβρίου 2020 σχετικά με τις Εγγυήσεις για τη Νεολαία (3),

— έχοντας υπόψη το ψήφισμά του της 10ης Φεβρουαρίου 2021 σχετικά με τον αντίκτυπο της νόσου COVID-19 στη νεολαία και στον αθλητισμό (4),

— έχοντας υπόψη το ψήφισμά του της 20ής Μαΐου 2021 σχετικά με το δικαίωμα ενημέρωσης του Κοινοβουλίου για την εν εξελίξει αξιολόγηση των εθνικών σχεδίων ανάκαμψης και ανθεκτικότητας (5),

— έχοντας υπόψη το ψήφισμά του της 17ης Δεκεμβρίου 2020 σχετικά με μία ισχυρή κοινωνική Ευρώπη για δίκαιες μεταβάσεις,

— έχοντας υπόψη το ψήφισμά του της 10ης Οκτωβρίου 2019 σχετικά με το πολυετές δημοσιονομικό πλαίσιο 2021-2027 και τους ίδιους πόρους: ώρα να ικανοποιηθούν οι προσδοκίες των πολιτών (6),

— έχοντας υπόψη το ψήφισμά του της 10ης Ιουνίου 2021 σχετικά με τις απόψεις του Κοινοβουλίου όσον αφορά την εν εξελίξει αξιολόγηση από την Επιτροπή και το Συμβούλιο των εθνικών σχεδίων ανάκαμψης και ανθεκτικότητας (7),

— έχοντας υπόψη το ψήφισμά του της 29ης Απριλίου 2021 σχετικά με την ευρωπαϊκή εγγύηση για τα παιδιά (8),

— έχοντας υπόψη τη θέση του της 8ης Ιουνίου 2021 σχετικά με τη θέση του Συμβουλίου σε πρώτη ανάγνωση εν όψει της έκδοσης κανονισμού του Ευρωπαϊκού Κοινοβουλίου και του Συμβουλίου για τη θέσπιση του Ευρωπαϊκού Κοινωνικού Ταμείου+ (ΕΚΤ+) (9),

— έχοντας υπόψη τον κανονισμό (ΕΕ) 2021/241 του Ευρωπαϊκού Κοινοβουλίου και του Συμβουλίου, της 12ης Φεβρουαρίου 2021, για τη θέσπιση του μηχανισμού ανάκαμψης και ανθεκτικότητας (10),

— έχοντας υπόψη την έκθεση της Διεθνούς Οργάνωσης Εργασίας, της 21ης Οκτωβρίου 2021, με τίτλο «Youth Employment in Times of COVID-19» (Η απασχόληση των νέων στην εποχή της νόσου COVID-19),

— έχοντας υπόψη την έκθεση της Ευρωπαϊκής Εκδήλωσης Νεολαίας 2021, με τίτλο «Έκθεση με τις ιδέες των νέων για τη Διάσκεψη για το μέλλον της Ευρώπης»,

— έχοντας υπόψη τη γνώμη της Ευρωπαϊκής Οικονομικής και Κοινωνικής Επιτροπής σχετικά με το Ευρωπαϊκό Έτος Νεολαίας 2022,

— έχοντας υπόψη την έκθεση του Eurofound, της 9ης Νοεμβρίου 2021, με τίτλο «Επιπτώσεις της πανδημίας COVID-19 στους νέους στην ΕΕ»,

— έχοντας υπόψη την έκθεση του Ευρωπαϊκού Φόρουμ Νεολαίας, της 17ης Ιουνίου 2021, «Beyond Lockdown: the “pandemic scar” on young people» (Πέρα από τα μέτρα εγκλεισμού: το σημάδι της πανδημίας στους νέους) (11),

— έχοντας υπόψη το ψήφισμα του Συμβουλίου της Ευρωπαϊκής Ένωσης και των αντιπροσώπων των κυβερνήσεων των κρατών μελών, συνελθόντων στο πλαίσιο του Συμβουλίου σχετικά με πλαίσιο ευρωπαϊκής συνεργασίας στον τομέα της νεολαίας: Η στρατηγική της Ευρωπαϊκής Ένωσης για τη νεολαία 2019-2027 (12), ιδίως όσον αφορά τους ευρωπαϊκούς στόχους για τη νεολαία,

— έχοντας υπόψη την έκθεση της Επιτροπής της 12ης Οκτωβρίου 2021 σχετικά με την απασχόληση και τις κοινωνικές εξελίξεις στην Ευρώπη, με τίτλο «Towards a strong social Europe in the aftermath of the COVID-19 crisis: Reducing disparities and addressing distributional impacts» (Προς μια ισχυρή κοινωνική Ευρώπη μετά την κρίση της νόσου COVID-19: Μείωση των ανισοτήτων και αντιμετώπιση των διανεμητικών επιπτώσεων),

— έχοντας υπόψη τη σύσταση του Συμβουλίου, της 30ής Οκτωβρίου 2020, για «μια γέφυρα προς την απασχόληση — ενίσχυση των εγγυήσεων για τη νεολαία» (13),

— έχοντας υπόψη το ψήφισμά του της 20ης Οκτωβρίου 2021 σχετικά με την κατάσταση των καλλιτεχνών και την πολιτιστική ανάκαμψη στην ΕΕ (14),

— έχοντας υπόψη το ψήφισμά του της 11ης Φεβρουαρίου 2021 σχετικά με την ανακοίνωση της Επιτροπής προς το Ευρωπαϊκό Κοινοβούλιο, το Συμβούλιο, την Ευρωπαϊκή Οικονομική και Κοινωνική Επιτροπή και την Επιτροπή των Περιφερειών για ένα Ευρωπαϊκό θεματολόγιο δεξιοτήτων για βιώσιμη ανταγωνιστικότητα, κοινωνική δικαιοσύνη και ανθεκτικότητα (15),

— έχοντας υπόψη το ψήφισμά του της 16ης Σεπτεμβρίου 2021 σχετικά με δίκαιες συνθήκες εργασίας, δικαιώματα και κοινωνική προστασία για τους εργαζομένους σε πλατφόρμα — νέες μορφές απασχόλησης που συνδέονται με την ψηφιακή ανάπτυξη (16),

— έχοντας υπόψη την έκθεση της Ευρωπαϊκής Εκδήλωσης Νεολαίας 2021, με τίτλο «Έκθεση με τις ιδέες των νέων για τη Διάσκεψη για το μέλλον της Ευρώπης»,

— έχοντας υπόψη τις ερωτήσεις προς το Συμβούλιο και προς την Επιτροπή σχετικά με την ενδυνάμωση της ευρωπαϊκής νεολαίας: απασχόληση και κοινωνική ανάκαμψη μετά την πανδημία (O-000075 — B9-0002/2022 και O-000077 — B9-0003/2022),

— έχοντας υπόψη το άρθρο 136 παράγραφος 5 και το άρθρο 132 παράγραφος 2 του Κανονισμού του,

— έχοντας υπόψη την πρόταση ψηφίσματος της Επιτροπής Απασχόλησης και Κοινωνικών Υποθέσεων,

Α. λαμβάνοντας υπόψη ότι η πανδημία COVID-19 είχε καταστροφικές επιπτώσεις στην απασχόληση και στην κοινωνική κατάσταση των νέων στην Ευρώπη, με τις ευκαιρίες προσωπικής ανάπτυξης να συρρικνώνονται ή να διακόπτονται προσωρινά, τα ποσοστά απασχόλησης να καταγράφουν πτώση και συνεπώς τον αριθμό τον νέων που βρίσκονται εκτός απασχόλησης, εκπαίδευσης ή κατάρτισης (ΕΑΕΚ) να αυξάνεται· λαμβάνοντας υπόψη ότι το προσωπικό εισόδημα των νέων έχει μειωθεί σημαντικά και ο κίνδυνος φτώχειας και κοινωνικού αποκλεισμού έχει αυξηθεί· λαμβάνοντας υπόψη ότι οι ευκαιρίες τους για μελλοντική συμμετοχή στην αγορά εργασίας κινδυνεύουν· λαμβάνοντας υπόψη ότι απαιτείται άμεση ανάληψη δράσης για να διασφαλιστούν και βελτιωθούν το μέλλον και η ευημερία των νέων· λαμβάνοντας υπόψη ότι το ποσοστό ανεργίας των νέων ανέρχεται σε 15,9 %, ποσοστό 2,5 φορές υψηλότερο από το συνολικό ποσοστό ανεργίας·

Β. λαμβάνοντας υπόψη ότι το ποσοστό φτώχειας προβλέπεται να αυξηθεί ως επίπτωση της πανδημίας COVID-19· λαμβάνοντας υπόψη ότι οι χώρες που επλήγησαν ιδιαίτερα κατά τη διάρκεια της οικονομικής κρίσης της περιόδου 2007-2008 γνώρισαν εκ νέου αύξηση της ανεργίας των νέων πάνω από τον μέσο όρο· λαμβάνοντας υπόψη ότι οι γυναίκες, οι νέοι, οι ηλικιωμένοι, τα άτομα με αναπηρία και οι πολυμελείς οικογένειες απειλούνται περισσότερο από αυτήν την εξέλιξη· λαμβάνοντας υπόψη ότι οι οικονομικές προβλέψεις της Επιτροπής για το φθινόπωρο του 2022 δείχνουν πολλά υποσχόμενα στοιχεία με μείωση της ανεργίας και αγορές εργασίας που αναμένεται να ανακάμψουν στα προ της πανδημίας επίπεδα το 2022· λαμβάνοντας υπόψη ότι η κρίση εξακολουθεί να επηρεάζει ιδίως τους νέους· λαμβάνοντας υπόψη ότι ο αριθμός των νέων εργαζομένων μειώθηκε σε σύγκριση με το πρώτο τρίμηνο του 2021 και ότι, το 2022 και το 2023, αναμένεται να δημιουργηθούν 3,4 εκατομμύρια θέσεις εργασίας (17) και θα είναι σημαντικό να διασφαλιστεί ότι οι νέοι θα συμμετάσχουν σε αυτές τις νέες ευκαιρίες απασχόλησης· λαμβάνοντας υπόψη ότι όλο και περισσότεροι νέοι εξαρτώνται πλέον από τη διαβίωση στο πατρικό τους σπίτι για να προστατευτούν από τη φτώχεια· λαμβάνοντας υπόψη ότι το 29 % των νοικοκυριών με τρεις γενιές διατρέχουν κίνδυνο φτώχειας και το 13 % αντιμετωπίζουν σοβαρή στέρηση·

Γ. λαμβάνοντας υπόψη ότι οι ομάδες χωρών που υπήρχαν πριν από την πανδημία COVID-19 θα συνεχίσουν να υπάρχουν σε μεγάλο βαθμό και όσον αφορά τα ποσοστά ΕΑΕΚ·

Δ. λαμβάνοντας υπόψη ότι το 2020 τα ποσοστά ΕΑΕΚ μεταξύ των γυναικών ήταν κατά μέσο όρο 1,3 φορές υψηλότερα από τα ποσοστά ΕΑΕΚ μεταξύ των ανδρών· λαμβάνοντας υπόψη ότι η διαφορά στα ποσοστά ΕΑΕΚ μεταξύ ανδρών και γυναικών είναι ιδιαίτερα υψηλή στις χώρες της ανατολικής Ευρώπης λόγω οικογενειακών ευθυνών· λαμβάνοντας υπόψη ότι η πιθανότητα ΕΑΕΚ εξακολουθεί να μειώνεται καθώς αυξάνονται τα επίπεδα εκπαίδευσης· λαμβάνοντας υπόψη ότι στις νότιες και μεσογειακές χώρες τα ποσοστά των μακροπρόθεσμα ανέργων και αποθαρρυμένων εργαζομένων είναι υψηλότερα στην ομάδα των ΕΑΕΚ·

Ε. λαμβάνοντας υπόψη ότι οι νέοι αποτελούν τη βάση για βιώσιμη οικονομική και κοινωνική ευημερία για την Ευρώπη και αποτελούν βασική προτεραιότητα για την ΕΕ, όπως επιβεβαιώνεται από την ευρωπαϊκή στρατηγική για τη νεολαία και τις ενισχυμένες εγγυήσεις για τη νεολαία, και, ως εκ τούτου, απαιτούν μέτρα προτεραιότητας για τη στήριξή, την προστασία, την καθοδήγηση και την ένταξή τους και δικαιούνται να έχουν ευκαιρίες·

ΣΤ. λαμβάνοντας υπόψη ότι οι απώλειες θέσεων εργασίας λόγω της πανδημίας COVID-19 ήταν υψηλότερες για την ηλικιακή ομάδα 15-24 από ό,τι για την ηλικιακή ομάδα 25-29, ιδίως μεταξύ των γυναικών· λαμβάνοντας υπόψη ότι οι νέοι επηρεάστηκαν ιδιαίτερα από το γεγονός ότι οι ώρες εργασίας μειώθηκαν περισσότερο από ό,τι η απασχόληση συνολικά· λαμβάνοντας υπόψη ότι τα ποσοστά ανεργίας αντικατοπτρίζουν μικρό μόνο ποσοστό των θέσεων εργασίας που χάθηκαν κατά την κρίση COVID-19, καθώς πολλοί νέοι που έχασαν τη δουλειά τους δεν ήταν επιλέξιμοι για επιδόματα ανεργίας ή άλλη εισοδηματική στήριξη·

Ζ. λαμβάνοντας υπόψη ότι η βελτίωση της συμμετοχής των νέων στα κοινά αποτελεί στόχο της ευρωπαϊκής στρατηγικής για τη νεολαία (2019-2027)·

Η. λαμβάνοντας υπόψη ότι τα ποσοστά άτυπης απασχόλησης είναι πολύ υψηλά μεταξύ των νέων, με 43,8 % των νέων στην ΕΕ να απασχολούνται σε προσωρινή εργασία·

Θ. λαμβάνοντας υπόψη ότι, τον Σεπτέμβριο του 2021, η Πρόεδρος von der Leyen ανακοίνωσε πρόταση για την ανακήρυξη του 2022 σε ΕΕΝ, με σκοπό τον προβληματισμό σχετικά με τις προοπτικές των νέων στην Ευρώπη, και την εστίαση στις ευρωπαϊκές, εθνικές, περιφερειακές και τοπικές πολιτικές και νομοθετικές προτάσεις που δημιουργούν ευκαιρίες για τους νέους σε ολόκληρη την ΕΕ· λαμβάνοντας υπόψη ότι αυτή η πρόταση θα πρέπει να παρέχει πραγματική και αποτελεσματική ώθηση για τη βελτίωση των συνθηκών εργασίας των νέων στην ΕΕ·

Ι. λαμβάνοντας υπόψη ότι η ψυχική υγεία των νέων έχει επιδεινωθεί σημαντικά κατά τη διάρκεια της πανδημίας, με τα προβλήματα που συνδέονται με την ψυχική υγεία να διπλασιάζονται σε αρκετά κράτη μέλη, σε σύγκριση με τα επίπεδα πριν από την κρίση· λαμβάνοντας υπόψη ότι το 64 % των νέων που ανήκουν στην ηλικιακή ομάδα 18-34 ετών αντιμετώπιζαν κίνδυνο κατάθλιψης την άνοιξη του 2021, εν μέρει λόγω της έλλειψης απασχόλησης και οικονομικών και εκπαιδευτικών προοπτικών σε πιο μακροπρόθεσμη βάση, καθώς και λόγω της μοναξιάς και της κοινωνικής απομόνωσης· λαμβάνοντας υπόψη ότι εννέα εκατομμύρια έφηβοι στην Ευρώπη (ηλικίας 10 έως 19 ετών) ζουν με ψυχικές διαταραχές, ενώ το άγχος και η κατάθλιψη αντιπροσωπεύουν περισσότερες από τις μισές περιπτώσεις· λαμβάνοντας υπόψη ότι η επιδείνωση της ψυχικής υγείας μπορεί επίσης να αποδοθεί σε διαταραχές της πρόσβασης σε υπηρεσίες ψυχικής υγείας και αυξημένο φόρτο εργασίας, καθώς και στην κρίση της αγοράς εργασίας που έπληξε δυσανάλογα τους νέους· λαμβάνοντας υπόψη ότι το 19 % των αγοριών ηλικίας 15 έως 19 ετών στην Ευρώπη πάσχουν από ψυχικές διαταραχές και ότι το αντίστοιχο ποσοστό των κοριτσιών της ίδιας ηλικίας υπερβαίνει το 16 %· λαμβάνοντας υπόψη ότι η αυτοκτονία είναι η δεύτερη συχνότερη αιτία θανάτου στην Ευρώπη μεταξύ των νέων·

ΙΑ. λαμβάνοντας υπόψη ότι τα παιδιά που μεγαλώνουν με ελλιπείς πόρους και σε επισφαλείς οικογενειακές καταστάσεις είναι πιο πιθανό να βιώσουν τη φτώχεια και τον κοινωνικό αποκλεισμό με εκτεταμένες επιπτώσεις στην ανάπτυξή τους και τελικά στην ενηλικίωσή τους, στερούνται πρόσβασης σε επαρκείς δεξιότητες και έχουν περιορισμένες επιλογές απασχόλησης, διαιωνίζοντας έναν φαύλο κύκλο διαγενεακής φτώχειας· λαμβάνοντας υπόψη ότι η Ένωση μπορεί να διαδραματίσει καίριο ρόλο στη συνολική καταπολέμηση της παιδικής φτώχειας και του κοινωνικού αποκλεισμού των παιδιών· λαμβάνοντας υπόψη ότι στόχος της ευρωπαϊκής εγγύησης για τα παιδιά είναι η πρόληψη και καταπολέμηση της φτώχειας και του κοινωνικού αποκλεισμού, διασφαλίζοντας την ελεύθερη και αποτελεσματική πρόσβαση των παιδιών που έχουν ανάγκη σε βασικές υπηρεσίες, όπως για παράδειγμα η προσχολική εκπαίδευση και φροντίδα, οι εκπαιδευτικές και σχολικές δραστηριότητες, η υγειονομική περίθαλψη, η υγιεινή διατροφή και τουλάχιστον ένα υγιεινό γεύμα ανά σχολική ημέρα, καθώς και η επαρκής στέγαση·

ΙΒ. λαμβάνοντας υπόψη ότι μια παγκόσμια έρευνα που δημοσιεύθηκε τον Σεπτέμβριο του 2021 από το Πανεπιστήμιο του Μπαθ και πραγματοποιήθηκε σε 10 χώρες αποκαλύπτει ότι σχεδόν το 60 % των νέων δήλωσαν ότι αισθάνονται πολύ ή εξαιρετικά ανήσυχοι για την κλιματική κατάσταση έκτακτης ανάγκης, ενώ πάνω από το 45 % των ερωτηθέντων δήλωσαν ότι τα αισθήματά τους για το κλίμα επηρεάζουν την καθημερινότητά τους, με τα τρία τέταρτα αυτών να αναφέρουν ότι νιώθουν φόβο για το μέλλον· λαμβάνοντας υπόψη ότι το 83 % συμφώνησαν ότι δεν έχουμε καταφέρει να φροντίσουμε τον πλανήτη, ενώ το 65 % ήταν της γνώμης ότι οι κυβερνήσεις απογοητεύουν τους νέους·

ΙΓ. λαμβάνοντας υπόψη ότι η συμμετοχή στα κοινά προσφέρει αποδεδειγμένα οφέλη για την ευημερία ενός ατόμου, επεκτείνοντας το κοινωνικό του δίκτυο, παρέχοντας περισσότερες ευκαιρίες για οικονομική, κοινωνική και σωματική δραστηριότητα και μειώνοντας τον κίνδυνο εμφάνισης διαταραχών ψυχικής υγείας·

ΙΔ. λαμβάνοντας υπόψη ότι, υπό το πρίσμα των συνεπειών της πανδημίας, μια ολόκληρη γενιά νέων καλλιτεχνών και εργαζομένων στον πολιτιστικό τομέα θα αγωνιστεί να βρει τη θέση της στις κοινωνίες μας· λαμβάνοντας υπόψη ότι οι καλλιτέχνες και οι εργαζόμενοι στους κλάδους του πολιτισμού και της δημιουργικότητας τείνουν να εργάζονται με άτυπες μορφές απασχόλησης και συχνά δεν διαθέτουν κατάλληλο καθεστώς κοινωνικής ασφάλισης, ιδίως σε διασυνοριακά πλαίσια, γεγονός που συχνά οδηγεί στον αποκλεισμό τους από την καταβολή συντάξεων και επιδομάτων ανεργίας, καθώς και από την υγειονομική περίθαλψη· λαμβάνοντας υπόψη ότι η έλλειψη συλλογικών διαπραγματεύσεων για τους αυτοαπασχολούμενους καλλιτέχνες και τους εργαζομένους στους κλάδους του πολιτισμού και της δημιουργικότητας συμβάλλει περαιτέρω στην υπονόμευση της θέσης τους στην αγορά εργασίας και οδηγεί σε έλλειψη επαρκούς κοινωνικής προστασίας·

ΙΕ. λαμβάνοντας υπόψη ότι οι καλλιτέχνες και οι επαγγελματίες στον τομέα του πολιτισμού που προέρχονται από μειονοτικές ομάδες, συμπεριλαμβανομένων των γυναικών, των νέων, των εκπροσώπων φυλετικών, εθνοτικών και γεωγραφικών μειονοτήτων, των ατόμων που προέρχονται από ευάλωτα κοινωνικοοικονομικά περιβάλλοντα, των ατόμων με αναπηρία, των ατόμων από την κοινότητα των ΛΟΑΤΚΙ+, έχουν σε μικρότερο βαθμό πρόσβαση σε σταδιοδρομία στους τομείς των τεχνών και του πολιτισμού και πλήττονται περισσότερο από τις συνέπειες της πανδημίας·

ΙΣΤ. λαμβάνοντας υπόψη ότι το Ευρωπαϊκό Κοινωνικό Ταμείο+ (ΕΚΤ+) είναι το κύριο ευρωπαϊκό ταμείο που στοχεύει στη βελτίωση της πρόσβασης των νέων στην απασχόληση, στην προώθηση της ισότιμης πρόσβασης και της ολοκλήρωσης ποιοτικής και χωρίς αποκλεισμούς εκπαίδευσης και κατάρτισης, μέσω γενικής και επαγγελματικής εκπαίδευσης και κατάρτισης, συμπεριλαμβανομένης της τριτοβάθμιας εκπαίδευσης, μεταξύ άλλων μέσω της προώθησης της διά βίου μάθησης και της διευκόλυνσης της μαθησιακής κινητικότητας, καθώς και στην προώθηση της κοινωνικής ένταξης νέων ατόμων που διατρέχουν κίνδυνο φτώχειας ή κοινωνικού αποκλεισμού, συμπεριλαμβανομένων των νέων που αντιμετωπίζουν τις μεγαλύτερες στερήσεις·

ΙΖ. λαμβάνοντας υπόψη ότι το κεντρικό στοιχείο του NextGenerationEU, ο μηχανισμός ανάκαμψης και ανθεκτικότητας (ΜΑΑ), αποτελεί ιστορικό μέσο της ΕΕ που βοηθά τα κράτη μέλη να μετριάσουν τον οικονομικό και κοινωνικό αντίκτυπο της νόσου COVID-19 μέσω μεταρρυθμίσεων και επενδύσεων σε έξι πυλώνες, ένας εκ των οποίων είναι αφιερωμένος σε μεταρρυθμίσεις και επενδύσεις σε παιδιά και νέους·

ΙΗ. λαμβάνοντας υπόψη ότι η εργασιακή και κοινωνική ένταξη των νέων αφορά την ισότιμη πρόσβασή τους σε ποιοτική, σταθερή και καλά αμειβόμενη απασχόληση, σε αξιοπρεπή και οικονομικά προσιτή στέγαση και επαρκή σίτιση, σε ποιοτικές υπηρεσίες υγειονομικής περίθαλψης και πρόληψης, συμπεριλαμβανομένων της προστασίας της ψυχικής υγείας και της πρόσβασης σε ελάχιστα πρότυπα ψηφιακών υποδομών· λαμβάνοντας υπόψη ότι οι πρωτοβουλίες εκπαίδευσης και ανάπτυξης δεξιοτήτων, ο εθελοντισμός, οι ποιοτικές θέσεις πρακτικής άσκησης και τα προγράμματα διά βίου μάθησης είναι ουσιαστικής σημασίας για τη διασφάλιση ίσων ευκαιριών και πρόσβασης στις αγορές εργασίας, επιτρέποντας παράλληλα στους νέους να ξεκινήσουν την ενήλικη ζωή τους με εμπιστοσύνη·

ΙΘ. λαμβάνοντας υπόψη ότι η προηγούμενη οικονομική κρίση κατέδειξε ότι εάν δεν παρέχονται στους νέους ποιοτικές θέσεις πρακτικής άσκησης και θέσεις εργασίας — βάσει γραπτών συμφωνιών και αξιοπρεπών συνθηκών εργασίας, συμπεριλαμβανομένων ενός αξιοπρεπούς μισθού, καθοδήγησης και επαγγελματικού προσανατολισμού και περαιτέρω κατάρτισης — θα υπάρχει και πάλι υψηλός κίνδυνος να αναγκαστούν οι νέοι να αποδεχθούν επισφαλείς θέσεις εργασίας, να εγκαταλείψουν τη χώρα τους για να βρουν εργασία ή να εγγραφούν σε εκπαίδευση ή κατάρτιση, παρόλο που αναζητούν μια μόνιμη θέση εργασίας πλήρους απασχόλησης·

Κ. λαμβάνοντας υπόψη ότι, όπως είναι γνωστό, οι επενδύσεις στους νέους, ιδίως οι επενδύσεις με κοινωνικό αντίκτυπο, έχουν θετικό αντίκτυπο στην απασχόληση των νέων και τη συμμετοχή τους στην κοινωνία και παράγουν μετρήσιμες κοινωνικές και οικονομικές αποδόσεις των κεφαλαίων που έχουν επενδυθεί, προωθώντας την οικονομική ανάπτυξη και επιτυγχάνοντας παράλληλα κοινωνικά αποτελέσματα· λαμβάνοντας υπόψη ότι πρέπει τόσο να εφαρμοστούν τα υφιστάμενα εργαλεία και οι μηχανισμοί όσο και να εξεταστούν περαιτέρω νέα μέσα·

ΚΑ. λαμβάνοντας υπόψη ότι οι κατακερματισμένες πολιτικές για την απασχόληση των νέων και την κοινωνική ένταξη μπορούν να οδηγήσουν σε διπλές δαπάνες, αν ο συντονισμός μεταξύ των κρατών μελών και των ενδιαφερόμενων φορέων είναι σε αρχικό στάδιο, χωρίς μόνιμες δομές που να έχουν τη δυνατότητα να συντονίζουν διάφορους φορείς, να μεγιστοποιούν τα αποτελέσματα, να διασφαλίζουν ότι δεν υπάρχουν κενά στην κάλυψη και να προωθούν την καινοτομία·

ΚΒ. λαμβάνοντας υπόψη ότι οι υφιστάμενες πρωτοβουλίες και πολιτικές, όπως για παράδειγμα οι ενισχυμένες εγγυήσεις για τη νεολαία, ο ευρωπαϊκός διάλογος για τη νεολαία, το Erasmus+ και το Ευρωπαϊκό Σώμα Αλληλεγγύης, καθώς και νέες προτάσεις, όπως για παράδειγμα η πρωτοβουλία ALMA (Aim, Learn, Master, Achieve), πρέπει να φθάσουν στους νέους και να αντιμετωπίσουν τις προκλήσεις της νεολαίας το 2022, όπως η ανεργία των νέων· λαμβάνοντας υπόψη ότι οι εν λόγω πρωτοβουλίες και πολιτικές θα πρέπει να περιλαμβάνουν ενεργητικές και παθητικές πολιτικές για την αγορά εργασίας, αποτελεσματική πρόσβαση σε μέτρα κοινωνικής ένταξης και κοινωνικές, υγειονομικές και στεγαστικές υπηρεσίες για τους νέους· λαμβάνοντας υπόψη ότι, όπως συμπεραίνει το Cedefop, δεν είναι όλες οι ευκαιρίες μαθητείας και κατάρτισης υψηλής ποιότητας και δεν έχουν όλοι οι μαθητευόμενοι δικαιώματα απασχόλησης ή κοινωνικής προστασίας· λαμβάνοντας υπόψη ότι, στο ψήφισμά του της 8ης Οκτωβρίου 2020, το Κοινοβούλιο εξέφρασε ανησυχίες σχετικά με την ποιότητα των προσφορών που διατίθενται στο πλαίσιο των ενισχυμένων εγγυήσεων για τη νεολαία και τόνισε ότι οι περίοδοι πρακτικής άσκησης και οι ευκαιρίες απασχόλησης που παρέχονται στο πλαίσιο νέων και υφιστάμενων προγραμμάτων και πρωτοβουλιών πρέπει να αμείβονται και να είναι περιορισμένες ως προς τη διάρκεια και τον αριθμό τους, έτσι ώστε οι νέοι να μην παγιδεύονται σε επαναλαμβανόμενες περιόδους πρακτικής άσκησης που δεν λήγουν ποτέ και να αξιοποιούνται ως φθηνή ή ακόμη και δωρεάν εργασία χωρίς κοινωνική προστασία και συνταξιοδοτικά δικαιώματα· λαμβάνοντας υπόψη ότι μελέτες δείχνουν ότι η σημερινή γενιά νέων βρίσκουν την πρώτη πραγματική δουλειά τους στα τριάντα τους·

ΚΓ. λαμβάνοντας υπόψη ότι η συνεχής ανάπτυξη νέων οριζόντιων δεξιοτήτων μεταξύ των νέων, όπως οι ψηφιακές δεξιότητες, καθώς και η ανάπτυξη δεξιοτήτων με οικονομικό δυναμικό, όπως για παράδειγμα οι πράσινες ή οι επιχειρηματικές δεξιότητες, είναι καίριας σημασίας για μια υγιή, χωρίς αποκλεισμούς και μελλοντοστραφή ευρωπαϊκή αγορά εργασίας και θα πρέπει να παρέχουν σε όλους τους νέους Ευρωπαίους πρόσβαση σε ποιοτική απασχόληση· λαμβάνοντας υπόψη ότι το ίδιο ισχύει για την επαγγελματική εκπαίδευση, τις εμπορικές δεξιότητες και τις δεξιότητες ζωής· λαμβάνοντας υπόψη ότι το 40 % των εργοδοτών δεν μπορούν να βρουν άτομα με τα κατάλληλα προσόντα για να καλύψουν τις κενές θέσεις εργασίας τους· λαμβάνοντας υπόψη ότι η ΕΕ πρέπει να ξεπεράσει όλες τις μορφές αναντιστοιχίας δεξιοτήτων προκειμένου να αξιοποιήσει αποτελεσματικά το ανθρώπινο κεφάλαιό της· λαμβάνοντας υπόψη ότι η ανεργία των νέων έχει καταστεί σοβαρό οικονομικό και κοινωνικό πρόβλημα σε πολλές χώρες της ΕΕ (18)· λαμβάνοντας υπόψη ότι η πρόσβαση σε κατάλληλες ψηφιακές υποδομές και η εκπαίδευση σε ψηφιακές δεξιότητες θα πρέπει να είναι διαθέσιμη σε όλους, προκειμένου να καλυφθεί το χάσμα μεταξύ των νέων όσον αφορά τον ψηφιακό γραμματισμό και να διασφαλιστούν ίσες ευκαιρίες για όλους στο εκπαιδευτικό σύστημα και την αγορά εργασίας· λαμβάνοντας υπόψη ότι οι μη τεχνικές δεξιότητες όπως η κριτική σκέψη, η ομαδική εργασία, η διαπολιτισμική επικοινωνία είναι εξίσου σημαντικές για τον υγιεινό τρόπο ζωής και την ισορροπία μεταξύ επαγγελματικής και προσωπικής ζωής των νέων·

ΚΔ. λαμβάνοντας υπόψη ότι η συμμετοχή των νέων σε δράσεις για τη νεολαία, σε κοινωνικά κινήματα, οργανώσεις νέων και στην κοινωνική επιχειρηματικότητα είναι καίριας σημασίας για τη δημιουργία νέων λύσεων· λαμβάνοντας υπόψη ότι η συμμετοχή ιδιωτικών φορέων, εταιρειών και του επιχειρηματικού τομέα είναι απαραίτητη για τη βελτίωση της μετάβασης από την εκπαίδευση στην αγορά εργασίας και για την παροχή συνεχούς πρόσβασης στην αναβάθμιση δεξιοτήτων και την επανειδίκευση, καθώς και στη διά βίου μάθηση για νέους·

ΚΕ. λαμβάνοντας υπόψη ότι οι διακρίσεις σε βάρος των νέων εν γένει εξακολουθούν να αποτελούν πρόβλημα στην ΕΕ, καθώς οι νέες γυναίκες και οι νέοι από ευάλωτες ομάδες συχνά υφίστανται διακρίσεις λόγω φύλου, εθνοτικού υποβάθρου, όπως οι Ρομά, σεξουαλικού προσανατολισμού και ταυτότητας, αναπηρίας ή μειονεκτούντος κοινωνικοοικονομικού υποβάθρου, ενώ αντιμετωπίζουν πολύ υψηλότερο κίνδυνο ανεργίας, εργασιακής φτώχειας και κοινωνικού αποκλεισμού·

ΚΣΤ. λαμβάνοντας υπόψη ότι οι νέοι στην Ευρώπη και οι εκπρόσωποι και οι οργανώσεις τους, καθώς και οι συνδικαλιστικές οργανώσεις, δραστηριοποιούνται στην οργάνωση της ουσιαστικής συμμετοχής των νέων και στην εκπόνηση συστάσεων πολιτικής με λύσεις για τη βελτίωση της εργασιακής και κοινωνικής ένταξης μεταξύ άλλων μέσω της συμμετοχής τους στη Διάσκεψη για το μέλλον της Ευρώπης· λαμβάνοντας υπόψη ότι πρέπει να θεωρούνται βασικοί εταίροι κατά τη συνδημιουργία, την υλοποίηση και την αξιολόγηση του Ευρωπαϊκού Έτους Νεολαίας και πέραν αυτού·

ΚΖ. λαμβάνοντας υπόψη ότι οι ευκαιρίες απασχόλησης για πολλές από τις προαναφερθείσες ομάδες, ιδίως για τους νέους με αναπηρία και τους νέους Ρομά ή τους νέους που ανήκουν σε μετακινούμενες κοινότητες, περιορίζονται σοβαρά από τις δυσκολίες πρόσβασης σε εκπαίδευση υψηλής ποιότητας η οποία είναι απαραίτητη προκειμένου να προετοιμαστούν κατάλληλα για τη σύγχρονη αγορά θέσεων εργασίας·

ΚΗ. λαμβάνοντας υπόψη ότι η νεολαία είναι ζωτικής σημασίας για την ανάκαμψη και ανάπτυξη όλων των περιφερειών της ΕΕ, κυρίως των εξόχως απόκεντρων περιοχών· λαμβάνοντας υπόψη ότι, στο Μαγιότ, ο μισός πληθυσμός έχει ηλικία κάτω των 18, ενώ στη Γαλλική Γουιάνα ένας στους δύο κατοίκους είναι ηλικίας κάτω των 25·

ΚΘ. λαμβάνοντας υπόψη ότι το 2016 το ένα τρίτο των εκμεταλλευτών αγροκτήματος στην ΕΕ είχε ηλικία 65 ετών και πάνω και μόνο το 11 % των εκμεταλλευτών αγροκτήματος στην ΕΕ ήταν νέοι αγρότες ηλικίας κάτω των 40 ετών·

Λ. λαμβάνοντας υπόψη ότι ο γεωργικός τομέας και οι γεωργικές εκμεταλλεύσεις στην ΕΕ αποτελούν τη ραχοκοκαλιά της οικονομίας μας· λαμβάνοντας υπόψη ότι είναι κρίσιμης σημασίας να προσελκυσθούν νέοι άνθρωποι στη γεωργία προκειμένου να διασφαλιστεί η επισιτιστική ασφάλεια και να ενισχυθεί η πράσινη μετάβαση·

ΛΑ. λαμβάνοντας υπόψη ότι η μείωση του πληθυσμού των αγροτικών περιοχών και η έξοδος των νέων σε αστικές περιοχές καταδεικνύουν ότι είναι απαραίτητο να εντοπιστούν λύσεις και να εξεταστούν βραχυπρόθεσμες, μεσοπρόθεσμες και μακροπρόθεσμες στρατηγικές που στοχεύουν στην παραμονή των νέων στις αγροτικές περιοχές·

ΛΒ. λαμβάνοντας υπόψη ότι σε υπερβολικά μεγάλο αριθμό νέων με αναπηρία προσφέρεται απασχόληση μόνο σε προστατευόμενη εργασία, ενώ σε ορισμένα κράτη μέλη δεν τους παρέχονται τα ίδια εργασιακά ή μισθολογικά δικαιώματα με τα άτομα που απασχολούνται στην ανοικτή αγορά εργασίας·

ΛΓ. λαμβάνοντας υπόψη ότι η έκθεση με τις ιδέες των νέων για τη Διάσκεψη για το Μέλλον της Ευρώπης που καταρτίστηκε από την Ευρωπαϊκή Εκδήλωση Νεολαίας 2021 κατέληξε στο συμπέρασμα ότι: — η νεολαία απαιτεί στήριξη για την εκπαίδευση και ενδυνάμωση ειδικών ψυχικής υγείας εντός των σχολείων, — η ανεργία των νέων θα πρέπει να αποτελέσει προτεραιότητα για την ΕΕ και οι μη αμειβόμενες περίοδοι πρακτικής άσκησης πρέπει να σταματήσουν για άτομα κάθε εκπαιδευτικού υπόβαθρου και κοινωνικής θέσης· απαιτείται συνεργασία οργανώσεων νέων και εργοδοτών ώστε να προσεγγίσουν «άτομα που εγκαταλείπουν πρόωρα το σχολείο» και να τα ενημερώσουν για τις επιλογές τους· θα πρέπει επίσης να παρέχεται βοήθεια στα κράτη μέλη ώστε να δημιουργούν θέσεις πρακτικής άσκησης για αιτούντες άσυλο, — κανείς δεν θα πρέπει να μένει στο περιθώριο στον ψηφιακό κόσμο και όλες οι γενιές πρέπει να εκπαιδεύονται ώστε να χρησιμοποιούν την ψηφιακή τους παρουσία με προσοχή· ο ψηφιακός γραμματισμός θα πρέπει να ενσωματώνεται στα σχολικά προγράμματα σπουδών, — η ΕΕ θα πρέπει να διαθέτει μεγαλύτερη χρηματοδότηση ώστε να δίνεται η δυνατότητα σε όλους τους νέους Ευρωπαίους να συμμετέχουν στην άτυπη εκπαίδευση και να δημιουργηθεί μια πλατφόρμα η οποία να φέρνει σε επαφή δασκάλους και παρόχους υπηρεσιών που μπορούν να παράσχουν εμπειρογνωσία σε θέματα σχετικά με τη σύγχρονη ζωή·

1. εκφράζει την ικανοποίησή του για το γεγονός ότι η Πρόεδρος von der Leyen ανακήρυξε το 2022 σε EΕΝ· θεωρεί ότι το 2022 θα πρέπει να παράσχει πρόσθετη ώθηση για την ορθή και πλήρη εφαρμογή της ευρωπαϊκής στρατηγικής για τη νεολαία μέσω φιλόδοξων δράσεων για την αντιμετώπιση των προκλήσεων που αντιμετωπίζουν οι νέοι, ιδίως λόγω των αρνητικών επιπτώσεων της συνεχιζόμενης πανδημίας COVID-19, και μέσω της συγκεκριμένης εφαρμογής άλλων υφιστάμενων εργαλείων, όπως οι ενισχυμένες εγγυήσεις για τη νεολαία, για την καταπολέμηση της ανεργίας και των επιπτώσεων της νόσου COVID-19 στην κοινωνία· καλεί την Επιτροπή και το Συμβούλιο να διασφαλίσουν τη διατομεακή διαμόρφωση όλων των πολιτικών που στοχεύουν στους νέους, λαμβάνοντας υπόψη την πολυμορφία των νέων σε ολόκληρη την Ευρώπη και τις προκλήσεις που αντιμετωπίζουν· θεωρεί επίσης ότι το Ευρωπαϊκό Έτος Νεολαίας θα πρέπει να συμβάλει στην πλήρη υλοποίηση των αρχών 1 και 3 του ευρωπαϊκού πυλώνα κοινωνικών δικαιωμάτων·

2. επισημαίνει ότι η κρίση της νόσου COVID-19 έχει ήδη αφήσει πολλούς ανθρώπους άνεργους, ειδικά νέους, που βρίσκονται συχνότερα σε επισφαλή απασχόληση, είναι πιο πιθανό να εργάζονται με συμβάσεις προσωρινής απασχόλησης ή μερικής απασχόλησης και δεν έχουν αποταμιεύσεις· χαιρετίζει, στο πλαίσιο αυτό, τα σχέδια της Επιτροπής για την ενίσχυση της εγγύησης για τη νεολαία και καλεί την Επιτροπή και τα κράτη μέλη να θέσουν ως προτεραιότητα την καταπολέμηση της ανεργίας των νέων·

3. σημειώνει με έντονο προβληματισμό το υψηλό επίπεδο ανεργίας των νέων σε ορισμένα κράτη μέλη και τον εύθραυστο χαρακτήρα των συμβάσεων εργασίας των νέων εργαζομένων, ιδίως σε τομείς που επηρεάζονται σοβαρά από την κρίση COVID-19· ζητεί την ενίσχυση του μέσου «Εγγυήσεις για τη νεολαία», με στόχο τη μείωση της μακροχρόνιας ανεργίας και της ανεργίας των νέων κατά τουλάχιστον 50 % έως το 2030 και την προσθήκη κριτηρίων για τη δημιουργία ποιοτικών θέσεων εργασίας σύμφωνα με τον Στόχο Βιώσιμης Ανάπτυξης αριθ. 8 του θεματολογίου του ΟΗΕ για το 2030· πιστεύει ότι είναι καιρός να καταστούν οι ενισχυμένες εγγυήσεις για τη νεολαία δεσμευτικές για όλα τα κράτη μέλη αλλά και απαλλαγμένες από αποκλεισμούς με τη θέσπιση μέτρων ενεργής προσέγγισης των ατόμων που βρίσκονται μακροχρόνια εκτός εκπαίδευσης, απασχόλησης ή κατάρτισης (ΕΕΑΚ) και των νέων που προέρχονται από μειονεκτικό κοινωνικοοικονομικό υπόβαθρο, όπως οι νέοι με αναπηρία, οι νέοι ΛΟΑΤΚΙ+ και νέοι Ρομά·

4. επιδοκιμάζει τη συμπερίληψη της ψυχικής υγείας ως μία από τις προτεραιότητες στους στόχους για τη νεολαία του Ευρωπαϊκού Έτους Νεολαίας, και καλεί την Επιτροπή να τη θέσει την ψυχική υγεία ως προτεραιότητα στην επικείμενη στρατηγική της ΕΕ για τη φροντίδα· υπογραμμίζει ότι πρέπει να εξεταστεί η σύνδεση μεταξύ κοινωνικοοικονομικών παραγόντων, όπως η ανεργία, η στεγαστική ανασφάλεια, η ψυχική υγεία και η ευεξία, προκειμένου να διασφαλιστεί ότι θα υιοθετηθεί μια ολιστική και ολοκληρωμένη προσέγγιση της ψυχικής υγείας σε επίπεδο ΕΕ· επισημαίνει ότι η αβεβαιότητα σχετικά με το μέλλον, συμπεριλαμβανομένων των επιπτώσεων της κλιματικής αλλαγής, έχει αρνητικές επιπτώσεις στην ψυχική υγεία των νέων· καλεί επομένως τα κράτη μέλη να καταστήσουν την ψυχική υγεία αναπόσπαστο μέρος της κοινωνικοοικονομικής ανάκαμψης της ΕΕ από την πανδημία και προτεραιότητα στον τομέα της υγείας στην εργασία, ιδίως σε εκπαιδευτικά και εργασιακά περιβάλλοντα· ζητεί να καταστεί η ψυχική υγειονομική περίθαλψη προσβάσιμη και οικονομικά προσιτή για όλες τις ηλικιακές ομάδες, ιδίως για τους νέους και τα παιδιά, και να αντιμετωπιστούν οι ανισότητες στον τομέα της υγείας μέσω της παροχής επαρκούς στήριξης σε ευάλωτες ομάδες νέων· καλεί την Επιτροπή να διεξαγάγει διεξοδική μελέτη σχετικά με τις διάφορες αιτίες ψυχολογικής δυσφορίας των νέων στην Ευρώπη·

5. τονίζει τον ζωτικό ρόλο που πρέπει να διαδραματίσουν οι νέοι στη διαμόρφωση των πολιτικών απασχόλησης και των κοινωνικών πολιτικών στην Ευρώπη· χαιρετίζει τον διάλογο της ΕΕ για τη νεολαία, τις δράσεις για τη νεολαία και τις οργανώσεις νεολαίας που φέρνουν την ΕΕ πιο κοντά στους νέους, υπό την προϋπόθεση ότι οι διαδικασίες συμμετοχής των νέων ακολουθούνται από συγκεκριμένες πρωτοβουλίες των υπευθύνων λήψης αποφάσεων· ενθαρρύνει την προώθηση της αρχής της συνδιαχείρισης κατά την ανάπτυξη πολιτικών για τη νεολαία, όπου οι νέοι και οι εκπρόσωποι των νέων συμμετέχουν στη διαδικασία ανάπτυξης· καλεί την Επιτροπή να αναγνωρίσει τον θετικό αντίκτυπο του τριτογενούς τομέα, συμπεριλαμβανομένων των οργανώσεων νεολαίας, και τις ευκαιρίες μη τυπικής και άτυπης μάθησης που παρέχουν μέσω ευκαιριών όπως ο εθελοντισμός και η συμμετοχή των νέων, και να αναγνωρίσει επίσημα τις γνώσεις και τις δεξιότητες που αποκτούν οι νέοι μέσω του τριτογενούς τομέα, προκειμένου να βοηθήσει τους νέους να ενισχύσουν τις προοπτικές τους στην αγορά εργασίας· ενθαρρύνει την αναγνώριση της συμμετοχής στα κοινά ως πολύτιμης εργασιακής εμπειρίας κατά τη διαδικασία πρόσληψης· καλεί την Επιτροπή να εξετάσει το ενδεχόμενο να στηρίξει το σχέδιο για τις Ευρωπαϊκές Πρωτεύουσες Νεολαίας ως συνέχιση του Ευρωπαϊκού Έτους Νεολαίας· καλεί την Επιτροπή και τα κράτη μέλη να εξετάσουν μια ρήτρα για τη νεολαία που θα αξιολογεί τον αντίκτυπο μιας πρωτοβουλίας στους νέους κατά την υποβολή νέων πρωτοβουλιών σε όλους τους τομείς πολιτικής·

6. τονίζει ότι είναι αναγκαίο τα κράτη μέλη να συνεχίσουν να επενδύουν επαρκείς πόρους του ΕΚΤ+ σε μέτρα που στηρίζουν την απασχόληση των νέων· επισημαίνει ότι τα κράτη μέλη πρέπει επομένως να διαθέσουν τουλάχιστον το 15 % των πόρων τους από το ΕΚΤ+ υπό επιμερισμένη διαχείριση σε στοχευμένες δράσεις και διαρθρωτικές μεταρρυθμίσεις για τη στήριξη της ποιοτικής απασχόλησης των νέων· υπενθυμίζει την ανάγκη για μια δεσμευτική, πιο αποτελεσματική και χωρίς αποκλεισμούς εγγύηση για τη νεολαία εντός ενός σαφούς πλαισίου ποιοτικών κριτηρίων που θα παρέχει αμειβόμενες περιόδους πρακτικής άσκησης, μαθητείας και πρακτικής άσκησης για κάθε ΕΑΕΚ·

Επένδυση στη νέα γενιά

7. καλεί την Επιτροπή και το Συμβούλιο να κάνουν πλήρη και βέλτιστη χρήση της χρηματοδότησης που διατίθεται στο πλαίσιο του πολυετούς δημοσιονομικού πλαισίου 2021-2027, με την επιφύλαξη των προγραμμάτων που έχουν ήδη θεσπιστεί στο πλαίσιο του ΕΚΤ+, λόγω των διαρθρωτικών προβλημάτων που σχετίζονται με την ανεργία των νέων και τη φτώχεια· υπενθυμίζει ότι οι εξόχως απόκεντρες περιοχές πλήττονται ιδιαίτερα από τα ζητήματα αυτά και επομένως χρειάζονται ειδική στήριξη· χαιρετίζει, στο πλαίσιο αυτό, τη διαθεσιμότητα κονδυλίων στο πλαίσιο του μηχανισμού ανάκαμψης και ανθεκτικότητας για μέτρα που προορίζονται για τα παιδιά και τους νέους και αναμένει ότι θα οδηγήσει στη δημιουργία σημαντικών ευκαιριών για τους νέους στην Ευρώπη· ζητεί τη συμμετοχή των κοινωνικών εταίρων και των οργανώσεων νεολαίας στην παρακολούθηση και την αξιολόγηση των εθνικών σχεδίων ανάκαμψης και ανθεκτικότητας· καλεί τα κράτη μέλη να διασφαλίσουν ότι το Ταμείο Δίκαιης Μετάβασης και το ΕΚΤ+ στηρίζουν ολοκληρωμένα σχέδια σε τοπικό επίπεδο για να συμβάλουν στην αναβάθμιση των δεξιοτήτων και την επανειδίκευση, ιδίως για τις πλέον ευάλωτες ομάδες που επηρεάζονται από τη μετάβαση·

8. καλεί τα κράτη μέλη να διασφαλίσουν τη συμπληρωματικότητα μεταξύ των μέτρων στο πλαίσιο του μηχανισμού ανάκαμψης και ανθεκτικότητας και άλλων προγραμμάτων της ΕΕ, όπως οι ενισχυμένες εγγυήσεις για τη νεολαία, η ευρωπαϊκή εγγύηση για τα παιδιά και οι εθνικές επενδύσεις και μέτρα για την προώθηση των δεξιοτήτων, της εκπαίδευσης, της κατάρτισης και της ένταξης στην αγορά εργασίας σύμφωνα με τις δικές τους ανάγκες και τις ειδικές εθνικές συνθήκες· καλεί την Επιτροπή να συνεχίσει να παρακολουθεί τις επενδύσεις και τις δαπάνες για τις προτεραιότητες για τη νεολαία στο πλαίσιο του NextGenerationEU, του RRF και του ΕΚΤ+ και να διατηρήσει τη στενή συμμετοχή του Κοινοβουλίου· υπενθυμίζει την ευκαιρία που παρέχει το σκέλος πολιτικής για τις κοινωνικές επενδύσεις και τις δεξιότητες του InvestEU για τη δημιουργία επενδύσεων με κοινωνικό αντίκτυπο· επισημαίνει την αυξανόμενη εστίαση στην έννοια των ομολόγων κοινωνικού αντικτύπου και των κοινωνικών συμβάσεων που απευθύνονται στους νέους, με παράλληλη συμμετοχή του ιδιωτικού τομέα στον σχεδιασμό και την εφαρμογή τους·

9. εκφράζει την ικανοποίησή του για την αύξηση της στήριξης προς τους νέους αγρότες στο πλαίσιο της επόμενης κοινής γεωργικής πολιτικής·

10. επιδοκιμάζει τη διεύρυνση του πεδίου εφαρμογής των ενισχυμένων εγγυήσεων για τη νεολαία, ώστε να καλύπτει την ηλικιακή ομάδα 15-29· υπενθυμίζει ότι οι ενισχυμένες εγγυήσεις για τη νεολαία θα πρέπει να διασφαλίζουν πραγματικές ευκαιρίες για θέσεις εργασίας αντί για κακής ποιότητας θέσεις πρακτικής άσκησης ή αέναη εκπαίδευση·

Ένταξη των νέων στην αγορά εργασίας

11. σημειώνει με ανησυχία ότι οι εγγυήσεις για τη νεολαία δεν έχουν μέχρι στιγμής επιτύχει πλήρως τους στόχους τους και ζητεί να ληφθούν ενισχυμένα μέτρα, συμπεριλαμβανομένης της πλήρους αξιοποίησης των ευκαιριών που παρέχει το ΕΚΤ+, για την προώθηση της απασχόλησης μέσω ενεργών παρεμβάσεων για την ένταξη στην αγορά εργασίας και τη δημιουργία βιώσιμων θέσεων εισόδου που θα διασφαλίζουν ότι οι νέοι έχουν πρόσβαση σε κοινωνική ασφάλιση και δίκαιη αμοιβή· καλεί την Επιτροπή να ζητήσει από τα κράτη μέλη να παρουσιάσουν επικαιροποιημένα προγράμματα ενισχυμένων εγγυήσεων για τη νεολαία και να θεσπίσουν ένα πλαίσιο με σαφή και δεσμευτικά πρότυπα ποιότητας για τις προσφορές που παρέχονται στο πλαίσιο των πρωτοβουλιών για την προώθηση θετικών και βιώσιμων αποτελεσμάτων για τους νέους και την επιτυχή μετάβαση στην αγορά εργασίας· καλεί την Επιτροπή και τα κράτη μέλη να ενθαρρύνουν τις εταιρείες να διαδραματίσουν ενεργό ρόλο στην ενίσχυση των εγγυήσεων για τη νεολαία· υπενθυμίζει ότι ένας από τους στόχους του ΕΚΤ+ είναι η προώθηση της ισόρροπης συμμετοχής των φύλων στην αγορά εργασίας μέσω μέτρων που αποσκοπούν στη διασφάλιση, μεταξύ άλλων, ισότιμων συνθηκών εργασίας, βελτιωμένης ισορροπίας μεταξύ επαγγελματικής και προσωπικής ζωής και πρόσβασης σε παιδική φροντίδα, συμπεριλαμβανομένης της προσχολικής εκπαίδευσης και φροντίδας· υπενθυμίζει περαιτέρω ότι το ΕΚΤ+ θα πρέπει επίσης να στοχεύει στη διασφάλιση ενός υγιεινού και καταλλήλου εργασιακού περιβάλλοντος προκειμένου να αντιμετωπιστούν οι κίνδυνοι για την υγεία που σχετίζονται με τις μεταβαλλόμενες μορφές εργασίας και οι ανάγκες του γηράσκοντος εργατικού δυναμικού·

12. υπενθυμίζει ότι οι εταιρικές σχέσεις με ενδιαφερόμενους φορείς αποτελούν βασικό στοιχείο των ενισχυμένων εγγυήσεων για τη νεολαία, ωστόσο δεν υπάρχει αυτή τη στιγμή επίσημος φορέας ή μηχανισμός σε επίπεδο ΕΕ για τη συμμετοχή τους στην παρακολούθηση και εφαρμογή των προγραμμάτων εγγυήσεων για τη νεολαία· καλεί την Επιτροπή να παρακολουθεί την εφαρμογή των ενισχυμένων προγραμμάτων εγγυήσεων για τη νεολαία μέσω της Επιτροπής Απασχόλησης (EMCO) και να υποβάλλει τακτικά εκθέσεις στην Επιτροπή Απασχόλησης σχετικά με την εφαρμογή και τα αποτελέσματα των προγραμμάτων εγγυήσεων για τη νεολαία, τηρώντας παράλληλα ενήμερο το Κοινοβούλιο· καλεί την Επιτροπή να συστήσει ομάδα εργασίας για την εφαρμογή των ενισχυμένων εγγυήσεων για τη νεολαία, στην οποία θα συμμετέχουν ενδιαφερόμενοι φορείς, συμπεριλαμβανομένων εταίρων της κοινωνίας των πολιτών, οργανώσεων νεολαίας και κοινωνικών εταίρων στο έργο της Επιτροπής Απασχόλησης, προκειμένου να διευκολυνθούν ο συντονισμός και η ανταλλαγή βέλτιστων πρακτικών μεταξύ της ΕΕ και των εθνικών αρχών, από κοινού με τους εταίρους της κοινωνίας των πολιτών και τις οργανώσεις νεολαίας, καθώς και να αξιολογεί τον αντίκτυπό της σε τακτική βάση και να προτείνει συστάσεις για βελτίωση·

13. καλεί τα κράτη μέλη να διασφαλίσουν ότι οι δημόσιες υπηρεσίες απασχόλησης (ΔΥΑ) συνεργάζονται με τις τοπικές αρχές, τον εκπαιδευτικό τομέα, τις οργανώσεις νεολαίας και τον ιδιωτικό τομέα μέσω του ευρωπαϊκού δικτύου ΔΥΑ για την προώθηση ποιοτικής, σταθερής και καλά αμειβόμενης απασχόλησης και την ενίσχυση της εξατομικευμένης στήριξης για την κατάρτιση, την αναζήτηση εργασίας και την παροχή συμβουλών στους νέους, και ενθαρρύνει τα κράτη μέλη να εξοπλίσουν επαρκώς τις ΔΥΑ ώστε να παρέχουν πόρους και κατάρτιση για τη διατήρηση της ψυχικής υγείας στην απασχόληση, παρά το αβέβαιο οικονομικό κλίμα και καθ’ όλη τη διάρκεια των προκλήσεων της αναζήτησης εργασίας·

14. συνιστά τα συστήματα ψυχικής υγείας να επικεντρώνονται περισσότερο στην απασχόληση, ιδίως αναδεικνύοντας τη θετική συμβολή που μπορεί να έχει η ποιοτική εργασία στην αποκατάσταση της ψυχικής υγείας·

15. καλεί τα κράτη μέλη να διευκολύνουν την πρόσβαση των νέων σε αμειβόμενες, ποιοτικές και χωρίς αποκλεισμούς περιόδους πρακτικής άσκησης και μαθητείας· ζητεί να ενισχυθούν τα συστήματα παρακολούθησης, προκειμένου να διασφαλιστεί ότι οι νέοι έχουν επαρκή και ποιοτική πρώτη εργασιακή εμπειρία, ευκαιρίες αναβάθμισης των δεξιοτήτων και απόκτησης νέων δεξιοτήτων ή διαπιστευτηρίων· καταδικάζει την πρακτική της μη αμειβόμενης πρακτικής άσκησης ως μορφή εκμετάλλευσης των νέων εργαζομένων, καθώς και παραβίαση των δικαιωμάτων τους, και καλεί την Επιτροπή και τα κράτη μέλη, σε συνεργασία με το Κοινοβούλιο και τηρώντας την αρχή της επικουρικότητας, να προτείνουν ένα κοινό νομικό πλαίσιο για τη διασφάλιση δίκαιης αμοιβής για τις περιόδους πρακτικής άσκησης και μαθητείας, προκειμένου να αποφευχθούν οι πρακτικές εκμετάλλευσης· καταδικάζει την πρακτική των συμβάσεων μηδενικών ωρών εργασίας και καλεί τα κράτη μέλη να παράσχουν στήριξη στους εργοδότες που παρέχουν θέσεις πρακτικής άσκησης και μαθητείας σε νέους με αναπηρία·

16. καλεί την Επιτροπή να επανεξετάσει τα υφιστάμενα ευρωπαϊκά μέσα, όπως το ποιοτικό πλαίσιο για τις περιόδους πρακτικής άσκησης και το ευρωπαϊκό πλαίσιο για ποιοτικά και αποτελεσματικά προγράμματα μαθητείας, και να εισαγάγει ποιοτικά κριτήρια για τις προσφορές προς τους νέους, συμπεριλαμβανομένων της αρχής της δίκαιης αμοιβής των ασκουμένων και εκπαιδευομένων, της πρόσβασης στην κοινωνική προστασία, της βιώσιμης απασχόλησης και των κοινωνικών δικαιωμάτων·

Κινητικότητα του εργατικού δυναμικού και δεξιότητες για το μέλλον

17. καλεί την Επιτροπή να διασφαλίσει ότι η νέα πρωτοβουλία ALMA βοηθά τους νέους, ιδίως τους νέους που βρίσκονται εκτός απασχόλησης, εκπαίδευσης ή κατάρτισης (ΕΑΕΚ), να αποκτήσουν προσωρινή ποιοτική εργασιακή εμπειρία σε άλλο κράτος μέλος· εμμένει στην άποψη ότι το πρόγραμμα ALMA πρέπει να συμμορφώνεται με πρότυπα ποιότητας που προασπίζουν τα εργασιακά δικαιώματα των νέων, όπως για παράδειγμα η αξιοπρεπής αμοιβή, οι καλές συνθήκες εργασίας και η πρόσβαση στην κοινωνική προστασία·

18. υπογραμμίζει ότι οι ψηφιακές δεξιότητες είναι απαραίτητες για τους νέους και όλους τους κλάδους στον 21ο αιώνα και καλεί την Επιτροπή και τα κράτη μέλη να εξετάσουν το ενδεχόμενο ανάπτυξης μόνιμης, πιστοποιημένης και δωρεάν πρόσβασης των νέων σε μαθήματα για ψηφιακές δεξιότητες και γραμματισμό, τόσο εντός όσο και εκτός διαδικτύου, σε όλες τις γλώσσες της ΕΕ και σε συνεργασία με δημόσιους φορείς και ιδιωτικές εταιρείες· ζητεί να δημιουργηθούν χώροι ανταλλαγών για την ηλεκτρονική μάθηση και την ηλεκτρονική διδασκαλία· εμμένει στην άποψη ότι η ΕΕ και τα κράτη μέλη πρέπει να αναπτύξουν περισσότερα προγράμματα, όπως για παράδειγμα η ηλεκτρονική αδελφοποίηση (eTwinning) και η ηλεκτρονική πλατφόρμα για την εκπαίδευση ενηλίκων στην Ευρώπη· σημειώνει ότι σε πολλά κράτη πρέπει να ξεπεραστούν σοβαροί περιορισμοί όσον αφορά την πρόσβαση σε υλισμικό, εγκαταστάσεις, κατάλληλους εκπαιδευτές και επαρκείς ψηφιακές υποδομές· υπενθυμίζει, ως εκ τούτου, την ανάγκη σύνδεσης της πρόσβασης σε διαδικτυακά μαθήματα με τις ενισχυμένες πρωτοβουλίες για την αντιμετώπιση των ελλείψεων όσον αφορά την πρόσβαση στο διαδίκτυο και τα ψηφιακά εργαλεία, προκειμένου να μην μείνει κανείς στο περιθώριο, και εμμένει στην άποψη ότι τα μαθήματα θα πρέπει να αναπτύσσονται με προσβάσιμο τρόπο ώστε να αποφεύγεται ο αποκλεισμός των νέων με αναπηρία·

19. τονίζει ότι είναι σημαντικό να αναπτυχθούν πράσινες δεξιότητες και ευκαιρίες ποιοτικής απασχόλησης σε μια κλιματικά ουδέτερη, ενεργειακά αποδοτική και κυκλική οικονομία, ιδίως στις περιφέρειες που επηρεάζονται περισσότερο από την πράσινη μετάβαση, όπως αυτές που εξαρτώνται σε μεγάλο βαθμό από τον γεωργικό τομέα και εκείνες που σχετίζονται με την καταπολέμηση της κλιματικής αλλαγής, την παραγωγή ενέργειας από ανανεώσιμες πηγές, τη μείωση των εκπομπών διοξειδίου του άνθρακα, την αύξηση της ενεργειακής απόδοσης, τη διαχείριση των αποβλήτων και των υδάτων, τη βελτίωση της ποιότητας του αέρα και την αποκατάσταση και διατήρηση της βιοποικιλότητας· καλεί τους εργοδότες να διασφαλίσουν την αναβάθμιση των δεξιοτήτων/επανειδίκευση του εργατικού δυναμικού τους και να ενισχύσουν την παροχή αποτελεσματικότερων προγραμμάτων μαθητείας σύμφωνα με το ευρωπαϊκό πλαίσιο για ποιοτικά και αποτελεσματικά προγράμματα μαθητείας·

20. καλεί την Επιτροπή να προτείνει, το 2022, στο πλαίσιο του σχεδίου δράσης για την κοινωνική οικονομία, νέα εργαλεία και πρωτοβουλίες που θα αποσκοπούν στην ανάπτυξη της επιχειρηματικότητας των νέων και των κοινωνικών επενδύσεων για τους νέους·

21. εκφράζει τη δυσαρέσκειά του για την ανεπαρκή συσχέτιση μεταξύ των μεταρρυθμίσεων και επενδύσεων στην εκπαίδευση και την κατάρτιση, αφενός, και των μέτρων που διασφαλίζουν την ένταξη των νέων, ιδίως των ΕΕΑΚ, στην αγορά εργασίας, αφετέρου· ενθαρρύνει ευέλικτες, χωρίς αποκλεισμούς, προσβάσιμες και ανοικτές μαθησιακές διαδρομές μέσω ατομικών λογαριασμών μάθησης και μικροδιαπιστευτηρίων για νέους, εργαζομένους στον τομέα της νεολαίας, εκπαιδευτές και επαγγελματίες, μεταξύ άλλων μέσω δεξιοτήτων και ικανοτήτων που αποκτώνται μέσω μη τυπικής εκπαίδευσης και άτυπης μάθησης· υπογραμμίζει ότι η ενίσχυση του επαγγελματικού προσανατολισμού από μικρή ηλικία και η υποστήριξη της ισότιμης πρόσβασης σε πληροφορίες και συμβουλές για σπουδαστές και ενήλικες εκπαιδευόμενους μπορεί να βοηθήσει τους νέους να επιλέξουν κατάλληλες εκπαιδευτικές και επαγγελματικές διαδρομές που θα οδηγήσουν σε ευκαιρίες απασχόλησης κατάλληλες για αυτούς·

22. επαναλαμβάνει την έκκλησή του προς την Επιτροπή και το Συμβούλιο να ενθαρρύνουν περαιτέρω την ανάπτυξη της επαγγελματικής εκπαίδευσης και κατάρτισης (ΕΕΚ) και να προωθήσουν καλύτερα τις εμπορικές δεξιότητες, καταβάλλοντας προσπάθειες για την αποφυγή αρνητικών αντιλήψεων όσον αφορά τη μη τυπική εκπαίδευση που επικρατεί σε αρκετά κράτη μέλη, και αυξάνοντας παράλληλα την ελκυστικότητα της ΕΕΚ μέσω εκστρατειών επικοινωνίας και προβολής, μέσω προγραμμάτων σπουδών, κέντρων ή κόμβων εμπορικών δεξιοτήτων για νέους, ειδικών οικοσυστημάτων για την ΕΕΚ στις τοπικές κοινότητες, διττών εκπαιδευτικών συστημάτων και μακροπρόθεσμης κινητικότητας για τους μαθητευομένους· επιδοκιμάζει, εν προκειμένω, την πρωτοβουλία για την ίδρυση ευρωπαϊκών κέντρων επαγγελματικής αριστείας που αποσκοπεί στην παροχή επαγγελματικών δεξιοτήτων υψηλής ποιότητας και τη στήριξη επιχειρηματικών δραστηριοτήτων· καλεί την Επιτροπή και τα κράτη μέλη να δημιουργήσουν έναν αυτόνομο χώρο ΕΕΚ και ένα καθεστώς Ευρωπαίου μαθητευομένου· επαναλαμβάνει ότι οι περίοδοι πρακτικής άσκησης θα πρέπει να αποτελούν μέρος της εκπαιδευτικής και επαγγελματικής εξέλιξης και, ως εκ τούτου, να έχουν παιδαγωγική διάσταση· τονίζει ότι είναι σημαντικό να βελτιωθούν οι μηχανισμοί διασυνοριακής αναγνώρισης δεξιοτήτων και προσόντων και εμμένει στην άποψη ότι πρέπει να προωθηθούν και στηριχθούν πρακτικές όπως η διαγενεακή αλληλεγγύη και καθοδήγηση προκειμένου να μειωθούν οι ανισότητες και να διασφαλιστεί η στήριξη των νέων·

23. ενθαρρύνει την προσθήκη δραστηριοτήτων που σχετίζονται με τη συμμετοχή στα κοινά μεταξύ των δραστηριοτήτων που θεωρούνται από τους χώρους εργασίας ωφέλιμες για την προσωπική και επαγγελματική ανάπτυξη των εργαζομένων, ιδίως των νέων εργαζομένων·

24. επισημαίνει ότι η προστασία του κατώτατου μισθού έχει αποδειχθεί ότι είναι ένα αποτελεσματικό μέσο αντιμετώπισης της φτώχειας των εργαζομένων· τονίζει ότι σε ορισμένα κράτη μέλη οι νέοι εργαζόμενοι λαμβάνουν στην πράξη αμοιβή χαμηλότερη από τον νόμιμο κατώτατο μισθό λόγω των υφιστάμενων διαφοροποιήσεων, γεγονός που εισάγει διαρθρωτικές διακρίσεις λόγω ηλικίας· καλεί τα κράτη μέλη να διασφαλίσουν την ισότιμη μεταχείριση των νέων στην αγορά εργασίας, μεταξύ άλλων όσον αφορά τον νόμιμο κατώτατο μισθό στην πρόταση οδηγίας για επαρκείς κατώτατους μισθούς στην Ευρωπαϊκή Ένωση (COM(2020)0682)·

25. επισημαίνει ότι οι νέοι δεν είναι σε θέση να έχουν πλήρη πρόσβαση σε συστήματα ελάχιστου εισοδήματος ή αποκλείονται πλήρως από αυτά σε πολλά κράτη μέλη λόγω κριτηρίων επιλεξιμότητας με βάση την ηλικία· καλεί την Επιτροπή και τα κράτη μέλη να λάβουν μέτρα για να διευκολύνουν την πρόσβαση των νέων σε αυτά τα προγράμματα στην επικείμενη σύσταση του Συμβουλίου σχετικά με το ελάχιστο εισόδημα·

Καταπολέμηση του αποκλεισμού των νέων και αποφυγή της απώλειας μιας γενιάς

26. καλεί την Επιτροπή και το Συμβούλιο να διασφαλίσουν ότι η πρακτική άσκηση, η μαθητεία και η τοποθέτηση σε θέση εργασίας λογίζονται ως εργασιακή εμπειρία και, κατά συνέπεια, παρέχουν πρόσβαση σε κοινωνικές παροχές· ζητεί να μειωθεί η ελάχιστη περίοδος εισφορών που απαιτείται για την πρόσβαση σε κοινωνικές παροχές· χαιρετίζει την πρωτοβουλία της Επιτροπής σχετικά με μια ομάδα εμπειρογνωμόνων υψηλού επιπέδου η οποία θα μελετήσει το μέλλον του κράτους πρόνοιας και τις κύριες προκλήσεις που αντιμετωπίζουν οι νέοι όσον αφορά την κοινωνική προστασία·

27. καλεί την Επιτροπή να εξετάσει τη σκοπιμότητα της συγχώνευσης της υφιστάμενης Ευρωπαϊκής Δικτυακής Πύλης της Νεολαίας, του Europass και των πλατφορμών Eures σε έναν ενιαίο ψηφιακό χώρο με στόχο την παροχή πληροφοριών και ευκαιριών σε όλους τους νέους Ευρωπαίους σχετικά με την κατάρτιση, τις θέσεις εργασίας, την πρακτική άσκηση, τις προσφορές επαγγελματικής εκπαίδευσης και κατάρτισης, τη χρηματοδοτική βοήθεια, τα προγράμματα κινητικότητας, την παροχή συμβουλών για τη σύσταση επιχείρησης, τα προγράμματα καθοδήγησης, τα προγράμματα εθελοντισμού, τα δικαιώματα που συνδέονται με την ευρωπαϊκή ιθαγένεια, την πρόσβαση στον πολιτισμό, κ.λπ.· προτείνει η ενιαία πλατφόρμα να συγκεντρώνει τις αιτήσεις για διάφορες προσφορές και προγράμματα και να παρέχει αναφορές σε όλες τις ευκαιρίες που προσφέρει η ΕΕ στους νέους Ευρωπαίους ανάλογα με την προσωπική τους κατάσταση· επικροτεί τη δημιουργία υπηρεσιών μίας στάσης σε ορισμένα κράτη μέλη και υποστηρίζει την εν λόγω συγκέντρωση υπηρεσιών εκτός διαδικτύου, η οποία είναι ζωτικής σημασίας για την προσέγγιση των δικαιούχων και την παροχή καθοδήγησης και βοήθειας, και υποστηρίζει τη δημιουργία τους σε όλα τα κράτη μέλη, σε διάφορες πόλεις, προκειμένου να έχουν πρόσβαση οι πλέον ευάλωτες ομάδες νέων·

28. καλεί την Επιτροπή να διασφαλίσει ότι η νέα πρωτοβουλία ALMA θα βοηθήσει τους νέους, ιδίως τους ΕΑΕΚ, να έχουν πρόσβαση στην κοινωνική ένταξη και την ένταξη στην αγορά εργασίας στις χώρες καταγωγής τους, βρίσκοντας υψηλής ποιότητας προσωρινή απασχόληση και αποκτώντας εμπειρία δεξιοτήτων που πληροί τα ποιοτικά πρότυπα που προστατεύουν τα εργασιακά δικαιώματα των νέων, όπως η δίκαιη αμοιβή και η πρόσβαση στην κοινωνική προστασία· τονίζει ότι η συνοδεία και η παροχή καθοδήγησης στους νέους πριν, κατά τη διάρκεια και μετά τη συμμετοχή στο πρόγραμμα είναι καίριας σημασίας· τονίζει ότι η ALMA πρέπει να προωθεί την πραγματική κινητικότητα και τα προγράμματα ανάπτυξης ποιοτικών δεξιοτήτων, την επαγγελματική κατάρτιση ή την απασχόληση για όλους τους συμμετέχοντες, συμπεριλαμβανομένων των νέων με αναπηρία ή των νέων που προέρχονται από μειονεκτούντα περιβάλλοντα, και πρέπει να περιλαμβάνει μια στρατηγική ένταξης σχεδιασμένη από κοινού με οργανώσεις της κοινωνίας των πολιτών και κοινωνικούς εταίρους για τη διασφάλιση της ισότιμης πρόσβασης, την πρόληψη των διακρίσεων και την αντιμετώπιση των εμποδίων που ενδέχεται να προκύψουν και ότι η ALMA δεν θα καταστεί μέσο που δημιουργεί επισφαλείς συνθήκες απασχόλησης για τους νέους· σημειώνει ότι θα πρέπει να παρασχεθεί στήριξη στις εθνικές δημόσιες υπηρεσίες απασχόλησης για την υλοποίησή της μέσω του κονδυλίου του προϋπολογισμού για το ΕΚΤ+ σε συντονισμό με ιδιωτικούς και δημόσιους εταίρους, ενώ παράλληλα θα πρέπει να δημιουργηθούν συνέργειες με τον Ευρωπαϊκό Χώρο Εκπαίδευσης· παροτρύνει την Επιτροπή να διασφαλίσει την προστιθέμενη αξία της ALMA επιπλέον των υφιστάμενων ευκαιριών στο πλαίσιο του Erasmus+ και του Ευρωπαϊκού Σώματος Αλληλεγγύης και να διασφαλίσει ότι η εικονική μάθηση και συνεργασία θα εξακολουθήσουν να συνδυάζονται με τη φυσική κινητικότητα στο πλαίσιο του ΕΚΤ+· καλεί την Επιτροπή να αξιολογήσει κατά πόσον η ALMA θα μπορούσε να συμπεριληφθεί ως μια από τις συνιστώσες κινητικότητας των ενισχυμένων εγγυήσεων για τη νεολαία·

29. θεωρεί ότι η ευημερία των νέων αποτελεί κοινή ευθύνη των δημόσιων και ιδιωτικών φορέων· καλεί την Επιτροπή και τα κράτη μέλη να συνεργαστούν με τους Ευρωπαίους και εθνικούς εργοδότες για την εφαρμογή συστάσεων σχετικά με την εταιρική κοινωνική ευθύνη (ΕΚΕ), ώστε να παρασχεθεί βοήθεια στους ευάλωτους νέους, και να συμπεριλάβουν διατάξεις για τη νεολαία σε μελλοντικές πρωτοβουλίες που σχετίζονται με την ΕΚΕ·

30. υπενθυμίζει το γεγονός ότι οι νέες γυναίκες διατρέχουν αυξημένο κίνδυνο να υποστούν διακρίσεις στον χώρο εργασίας ( 19 ) , οι οποίες επιδεινώνονται από τις διατομεακές ανισότητες και την ανεργία, να καταστούν μονογονεϊκές οικογένειες και μακροχρόνιοι άτυποι φροντιστές, με αποτέλεσμα να αποκλείονται συχνά από το εργατικό δυναμικό ή να παραμένουν κάτω από το όριο της φτώχειας· καλεί το Συμβούλιο και την Επιτροπή να εξετάσουν ενδεικτικούς, ελάχιστους στόχους για την παροχή βοήθειας και ειδικά προσαρμοσμένα προγράμματα βοήθειας για τις νέες γυναίκες που διατρέχουν κίνδυνο στο πλαίσιο πρωτοβουλιών για τη νεολαία και την απασχόληση από το 2022 και μετά· καλεί την Επιτροπή να συνεργαστεί με τα κράτη μέλη ώστε τα εθνικά σχέδια δράσης σχετικά με την εγγύηση για τα παιδιά να συνδυαστούν με μέτρα για την προώθηση της ένταξης στην αγορά εργασίας σε εθνικό, περιφερειακό και τοπικό επίπεδο, προκειμένου να υποστηριχθούν οι νέοι μόνοι γονείς·

31. τονίζει εκ νέου τη σημασία της πρόσβασης σε αξιοπρεπή και οικονομικά προσιτή στέγαση και σε εξατομικευμένες κοινωνικές υπηρεσίες για τους νέους, ιδίως όσους ανήκουν σε ευάλωτες ομάδες, συμπεριλαμβανομένων των νέων με αναπηρία και των νέων από πολυμελείς οικογένειες· ζητεί από την Επιτροπή να συνεργαστεί με τα κράτη μέλη όσον αφορά προγράμματα «Housing First for Youth» (Προτεραιότητα στη στέγαση των νέων) που συμπληρώνονται από υπηρεσίες απασχόλησης, κοινωνικές υπηρεσίες και υπηρεσίες υγειονομικής στήριξης· τονίζει τη σημασία των ιδιωτικών και δημόσιων επενδύσεων σε κοινωνικές υποδομές για τους νέους· χαιρετίζει την ευρωπαϊκή πλατφόρμα για την καταπολέμηση της αστεγίας που δρομολογήθηκε από την Επιτροπή, καθώς και τον απώτερο στόχο της για εξάλειψη της αστεγίας έως το 2030 και τις δυνατότητες που αντιπροσωπεύει για τους νέους· καλεί τα κράτη μέλη και την Επιτροπή να λάβουν μέτρα και να υλοποιήσουν προγράμματα για τους νέους που συμπληρώνουν το 18ο έτος της ηλικίας τους και κινδυνεύουν να μείνουν άστεγοι, ιδιαίτερα ευάλωτες ομάδες, όπως οι ΛΟΑΤΚΙ+· καλεί την Επιτροπή και τα κράτη μέλη να διασφαλίσουν ότι οι ενισχυμένες εγγυήσεις για τη νεολαία συμβάλλουν στην αντιμετώπιση της αστεγίας των νέων, η οποία αυξάνεται σε πολλές χώρες της ΕΕ·

32. ενθαρρύνει την Επιτροπή να αντιμετωπίσει τους βασικούς φραγμούς που εμποδίζουν τους νέους να ασχοληθούν με τη γεωργία, όπως η πρόσβαση σε εκτάσεις γης, χρηματοδότηση, γνώσεις και καινοτομία·

33. σημειώνει με ανησυχία την επιδείνωση των συνθηκών για πολλούς νέους εν γένει και ιδίως για τους ευάλωτους νέους που πλήττονται ήδη από την μακροχρόνια ανεργία και τον κοινωνικό αποκλεισμό, όπως για παράδειγμα οι νέοι Ρομά, οι νέοι με αναπηρία, τα νέα μέλη της κοινότητας ΛΟΑΤΚΙ+ και οι νέοι μετανάστες, και ζητεί μια συντονισμένη προσέγγιση όσον αφορά τη δημιουργία και προσφορά σε αυτούς ευκαιριών για κοινωνική ένταξη στο πλαίσιο των ενισχυμένων εγγυήσεων για τους νέους, του ΕΚΤ+ και του μηχανισμού ανάκαμψης και ανθεκτικότητας·

34. καλεί τα ευρωπαϊκά θεσμικά όργανα και τα κράτη μέλη να διασφαλίσουν ένα πλαίσιο χωρίς διακρίσεις για όλες τις πολιτικές που στοχεύουν στη νεολαία, λαμβάνοντας υπόψη την πολυμορφία των νέων σε ολόκληρη την Ευρώπη και τις προκλήσεις που αντιμετωπίζουν·

o

o o

35. αναθέτει στην Πρόεδρό του να διαβιβάσει το παρόν ψήφισμα στο Συμβούλιο και στην Επιτροπή.

(1) ΕΕ L 23 της 27.1.2010, σ. 35.

(2) ΕΕ C 316 της 6.8.2021, σ. 2.

(3) ΕΕ C 395 της 29.9.2021, σ. 101.

(4) ΕΕ C 465 της 17.11.2021, σ. 82.

(5) ΕΕ C 15 της 12.1.2022, σ. 184.

(6) ΕΕ C 202 της 28.5.2021, σ. 31.

(7) ΕΕ C 67 της 8.2.2022, σ. 90.

(8) ΕΕ C 506 της 15.12.2021, σ. 94.

(9) ΕΕ C 67 της 8.2.2022, σ. 186.

(10) ΕΕ L 57 της 18.2.2021, σ. 17.

(11) Moxon, D., Bacalso, C, και Șerban, A. M., Beyond the pandemic: The impact of COVID-19 on young people in Europe (Πέρα από την πανδημία: Ο αντίκτυπος της νόσου COVID-19 στους νέους στην Ευρώπη), Ευρωπαϊκό Φόρουμ Νεολαίας, Βρυξέλλες, 2021.

(12) ΕΕ C 456 της 18.12.2018, σ. 1.

(13) ΕΕ C 372 της 4.11.2020, σ. 1.

(14) Κείμενα που εγκρίθηκαν, P9_TA(2021)0430.

(15) ΕΕ C 465 της 17.11.2021, σ. 110.

(16) Κείμενα που εγκρίθηκαν, P9_TA(2021)0385.

(17) Γενική Διεύθυνση Οικονομικών και Χρηματοδοτικών Υποθέσεων, Ευρωπαϊκές Οικονομικές Προβλέψεις — Φθινόπωρο 2021, Ευρωπαϊκή Επιτροπή, 2021.

(18) Eichhorst, W., Hinte H. και Rinne, U., «IZA Policy Paper No. 65: Youth Unemployment in Europe: What to Do about It?» Intereconomics, 2013, 48 (4), σ. 230-235.

(19) Baptista, I., Marlier, E., κ.ά., Social protection and inclusion policy responses to the COVID-19 crisis — An analysis of policies in 35 countries (Απαντήσεις της πολιτικής για την κοινωνική προστασία και την ένταξη στην κρίση COVID-19 — Ανάλυση των πολιτικών σε 35 χώρες), Ευρωπαϊκό Δίκτυο Κοινωνικής Πολιτικής, Βρυξέλλες 2021.